[pic] | KUMMISSJONI TAL-KOMUNITAJIET EWROPEJ | Brussel 30.4.2009 KUMM(2009) 204 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL PRODOTTI TA' INVESTIMENT MHUX PROFESSJONALI OFFRUTI FLIMKIEN {SEC(2009) 556}{SEC(2009) 557} KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL PRODOTTI TA' INVESTIMENT MHUX PROFESSJONALI OFFRUTI FLIMKIEN (Test b'rilevanza għaż-ŻEE) 1. INTRODUZZJONI 'Prodotti ta' investiment mhux professjonali offruti flimkien' jipprovdu aċċess faċli għas-swieq finanzjarji lill-investituri mhux professjonali. Il-qafas regolatorju għal dawn il-prodotti għandu jipprovdi bażi soda u koerenti għal investiment mhux professjonali effettiv u responsabbli. Il-kriżi finanzjarja serviet biex tfakkar b'mod reali kemm hi importanti t-trasparenza fil-prodotti finanzjarji u l-ispejjeż potenzjali ta' bejgħ irresponsabbli. Il-kollass fil-fiduċja tal-investitur enfasizza l-urġenza biex jiġi żgurat li l-qafas regolatorju xieraq huwa stabbilit, sabiex il-bini mill-ġdid tal-fiduċja jista' jseħħ fuq bażi soda. Diġà jeżisti korp sostanzjali ta' liġijiet tal-Komunità biex jipproteġi l-investituri. Madankollu, ir-rekwiżiti legali dwar it-trasparenza tal-prodott, il-bejgħ u l-konsulenza jvarjaw skont il-forma legali tal-prodott u l-mezz ta' distribuzzjoni. Din is-sitwazzjoni ma tipprovdix bażi koerenti għall-protezzjoni tal-investitur mhux professjonali jew għall-iżvilupp bilanċjat tas-suq għall-prodotti ta' investiment mhux professjonali offruti flimkien. Il-livell ta' protezzjoni li tingħata lill-investitur mhux professjonali ma għandhiex tvarja skont il-forma legali ta' dawn il-prodotti. Din il-Komunikazzjoni timmarka l-konklużjoni ta' xogħol li beda wara rikjesta mill-Kunsill ECOFIN f'Mejju 2007 sabiex tingħata ħarsa lejn dawn l-argumenti. Din il-ħidma kienet tinkludi sejħa għall-evidenza f'Ottubru 2007, Dikjarazzjoni ta’ Reazzjoni f'Marzu 2008, workshop tekniku mar-rappreżentanti tal-industrija f'Mejju 2008, u Seduta Pubblika fuq livell għoli f'Lulju 2008. Din il-Komunikazzjoni tispjega l-passi li se tieħu l-Kummissjoni Ewropea sabiex iġġib il-qafas leġiżlattiv Ewropew għall-kxif ta' tagħrif obbligatorju u l-prattiki ta' bejgħ għall-prodotti ta' investiment mhux professjonali offruti flimkien f'konformità mar-realtà tas-suq. L-għan huwa li jiġi introdott approċċ orizzontali li jipprovdi bażi koerenti għar-regolazzjoni ta' kxif ta' tagħrif obbligatorju u prattiki ta' bejgħ fuq livell Ewropew, irrispettivament minn kif il-prodott ikun ippreżentat jew mibjugħ. Din il-ħidma għandha l-għan li tiżgura li s-swieq għal prodotti ta' investiment mhux professjonali offruti flimkien ikunu xprunati minn trasparenza ikbar, spjegazzjoni aħjar tal-investimenti proposti, u bejgħ ta' prodotti li huma konformi mal-interessi tal-investitur. Għandu jipprovdi suq fejn l-arbitraġġ regolatorju ma jmexxix il-flus imfaddla lejn prodotti partikolari. Din il-ħidma se tgħin biex terġa' tinbena l-kunfidenza tal-investitur fil-prodotti ta' investiment offruti flimkien wara li din saritilha ħafna ħsara mill-kriżi finanzjarja. L-assi investiti fil-prodotti ta' investiment mhux professjonali offruti flimkien l-iktar komuni naqsu minn EUR 10 triljun fl-aħħar tal-2007 għal estimi ta' madwar EUR 8 triljun fl-aħħar tal-2008 influwenzat mit-telf imniżżel tal-assi jew mill-irtirar tal-investituri. Minħabba dan, din il-Komunikazzjoni tifforma parti mill-miżuri ta' riforma sabiex jiġu indirizzati n-nuqqasijiet fir-regolazzjoni li nkixfu mill-kriżi finanzjarja ppubblikata mill-Kummissjoni Ewropea fil-Komunikazzjoni tagħha qabel il-Kunsill Ewropew tar-Rebbiegħa. X'inhuma l-prodotti ta' investiment mhux professjonali offruti flimkien? Attwalment l-investiment mhux professjonali fis-swieq finanzjarji huwa fil-parti l-kbira offrut flimkien 'bħala pakkett wieħed' ta' prodotti ta' investiment mhux professjonali. Dawn il-prodotti jistgħu jieħdu forom legali differenti li jipprovdu funzjonijiet komparattivi wesgħin għall-investituri mhux professjonali: - Joffru espożizzjoni għall-assi finanzjarji li fuqhom huma bbażati iżda miġburin flimkien f'forom li jbiddlu dik l-espożizzjoni meta mqabbla ma' sjieda diretta; - Il-funzjoni ewlenija tagħhom hija ta' akkumulazzjoni tal-kapital, għalkemm uħud minnhom jistgħu jipprovdu protezzjoni tal-kapital; - Huma ġeneralment immirati lejn is-suq mhux professjonali fuq tul ta' żmien medju għal twil; kif ukoll - Huma offruti għall-bejgħ direttament lill-investituri mhux professjonali, għalkemm jistgħu wkoll jinbiegħu lill-investituri esperti. Ħafna investituri mhux professjonali jħarsu lejn il-familji tal-prodotti rilevanti kollha meta jidentifikaw l-għażliet xierqa ta' investiment. Din l-opportunità qiegħda tiġi ffaċilitata dejjem iktar mill-banek u minn sistemi oħra ta' distribuzzjoni li jbigħu firxa wiesgħa ta' prodotti ta' investiment. Il-Kaxxa Nru 1 tiddeskrivi l-familji tal-prodotti ewlenin li jaqgħu taħt dan it-titlu. Dawn il-familji ta' prodotti jvarjaw fit-trattament fiskali tagħhom u fil-forma tal-proposta ta' investiment. L-għażla xierqa tal-prodott għal kwalunkwe investitur tiddependi b'mod kritiku mill-profil tiegħu jew tagħha, li jvarja skont is-sitwazzjoni finanzjarja u l-ħtiġijiet ta' investiment, iċ-ċirkustanzi tal-familja, l-età, il-profil fiskali u r-rieda għat-teħid ta' riskju. Il-lista ta' hawn taħt mhix eżawrenti. Prodotti ta' investiment ġodda qed joħorġu kontinwament. Dawn mhumiex l-uniċi prodotti ta' investiment li huma adatti għas-suq mhux professjonali. Madankollu, id-deskrizzjoni u l-lista jservu bħala punt ta' bidu sabiex jiġu identifikati prodotti ta' investiment mhux professjonali offruti flimkien għall-finijiet ta' din l-inizjattiva. Kaxxa 1: Familji ta' Prodotti ta' Investiment Mhux Professjonali Offruti Flimkien Id-deskrizzjonijiet tal-prodotti li ġejjin huma indikattivi biss; f'ħafna każijiet, attwalment għad m'hemmx definizzjonijiet legali tal-familji tal-prodotti inkwistjoni li huma aċċettati fuq firxa wiesgħa. - Fondi ta' investiment (jew mutwi) . Il-fondi ta' investiment huma forma ta' mezz kollettiv ta’ investiment li jinvesti l-fondi ta' għadd kbir ta' investituri miġbura flimkien u wara tittieħed tariffa għal dan is-servizz. Il-fondi jiġbru l-flus billi jbigħu 'unitajiet' tal-fond lill-investituri. Fl-UE l-fondi ta' investiment jistgħu jkunu jew UCITS ('Impriżi għall-Investiment Kollettiv f'Garanziji Trasferibbli/Undertakings for Collective Investment in Transferable Securities', kif armonizzati mid-Direttiva UCITS), jew fondi regolati nazzjonalment (fondi mhux armonizzati jew mhux UCITS). - Investimenti miġburin bħala poloz ta’ assigurazzjoni fuq il-ħajja. Fil-poloz ta' assigurazzjoni fuq il-ħajja marbutin mal-unità, parti mill-primjum huwa użat biex tinxtara l-kopertura tal-ħajja (is-somma assigurata) filwaqt li l-bilanċ huwa investit f'fond bħal UCITS. Ir-rendiment tal-polza huwa marbut mal-prestazzjoni tal-fondi. B'differenza mill-prodotti tradizzjonali tal-assigurazzjoni fuq il-ħajja, poloz marbutin mal-unità ma jiggarantixxux il-ħlas ta' ammont speċifiku finanzjarju f'każ ta' mewt/ħajja, iżda minflok iħallsu ammont li huwa multiplu tal-valur fis-suq ta' unità waħda jew aktar. Għalhekk, b'din id-definizzjoni, is-sid tal-polza qed jieħu riskju ta' investiment. - Titoli ta' sigurtà strutturati mhux professjonali . It-titoli ta' sigurtà strutturati huma meħudin minn jew ibbażati fuq titolu ta' sigurtà wieħed, basket ta' titoli ta' sigurtà, indiċi, prodott primarju, ħruġ ta' dejn u/jew munita barranija. Normalment f'titolu ta' sigurtà strutturat bank ta' investiment iwiegħed li jagħmel ħlas, fi żmien determinat minn qabel, ibbażat fuq formula determinata minn qabel. Il-maġġoranza tat-titoli ta' sigurtà strutturati joffru protezzjoni totali tal-prinċipal investit fl-aħħar taż-żmien tal-investiment tagħhom, filwaqt li oħrajn joffru rendimenti aħjar imma inqas jew bla protezzjoni tal-prinċipal. Huma jistgħu jinbigħu lil investituri bħala, fost oħrajn, ċertifikati, noti (bonds) strutturati jew warrants. - Depożiti fissi strutturati. Id-depożiti fissi strutturati joffru taħlita ta' depożitu fiss b'għażla ġo fih jew struttura ta' rata ta' interessi. Huma iffurmati sabiex jiksbu profil speċifiku ta' ħlas, permezz ta' tranżazzjonijiet f'derivattivi bħar-rata ta' interess jew l-għażliet ta' valuti. Hemm varjetà ta' istituzzjonijiet finanzjarji li huma involuti fil-proċess ta' manifattura u bejgħ ta' dawn il-prodotti lil investituri mhux professjonali, mifruxin fuq setturi multipli fl-industrija tas-servizzi finanzjarji. Maniġers tal-fondi, kumpaniji tal-assigurazzjoni u banek kummerċjali u tal-investiment jistrutturaw u jimmaniġġjaw dawn il-prodotti. Huma jiddistribwixxuhom direttament lil investituri mhux professjonali, jew permezz ta' netwerk ta' intermedjarji finanzjarji, inkluż brokers, intermedjarji tal-assigurazzjoni u konsultenti finanzjarji indipendenti. Riskji għall-investituri mhux professjonali F'suq li sejjer tajjeb, il-kompetizzjoni bejn il-prodotti ta' investiment tista' trendi benefiċċji konsiderevoli lill-investituri mhux professjonali u lilll-ekonomija b'mod ġenerali. Il-forzi kompetittivi jistgħu jtejbu l-inċentivi sabiex ikun hemm prodotti li jadattaw għall-kundizzjonijiet dinamiċi tas-suq u l-ħtiġijiet li qed jevolvu tal-investituri. Il-ġabra ta' prodotti ta' investiment tista' wkoll tipprovdi benefiċċji speċifiċi, pereżempju billi lill-investituri toffrilhom opportunitajiet biex jifirxu r-riskju jew jimmiraw għal riskju u riżultat speċifiku, jew billi tipprovdi aċċess għal kompetenza ta' ġestjoni ta' investiment professjonali, b'modi li jkunu imprattikabbli jew iqumu ħafna flus fl-investimenti diretti. Madankollu, hemm nuqqas ta' simmetrija fl-informazzjoni u l-kompetenza bejn il-manifatturi u d-distributuri tal-prodotti u l-investituri mhux professjonali, u dawn tal-aħħar tipikament juru livell relattivament baxx ta' esperjenza finanzjarja. L-att ta' ġbir tal-investimenti jista' jżid dan in-nuqqas ta' simmetrija, pereżempju billi jżid il-kumplessità li tagħmel inqas trasparenti il-karatterstiċi ewlenin tal-investiment u billi jintroduċi iktar saffi ta' spejjeż li fil-bidu jistgħu ma jkunux daqshekk apparenti. Minħabba dan, il-konsumaturi jkollhom jiddependu minn taħlita ta' informazzjoni fuq il-prodott li jkun ġej mill-manifatturi tal-prodott b'servizzi bħal dawk ta' konsulenza pprovduti mid-distributuri u konsultenti finanzjarji. Kxif ta' tagħrif li ma jkunx ċar jew ikun inkomplet jista' jżid l-għażla ta' prodotti li ma jkunux xierqa jew li ma jkunux inftehmu. Bl-istess mod, jekk il-proċessi tal-bejgħ u l-pariri finanzjarji ma jkunux iffukati fuq il-ħtiġijiet tal-klijent, jistgħu jinbigħu prodotti li ma jkunux adattati. Dan jista' jiġri iktar fejn l-interessi tal-bejjiegħa u tax-xerrejja ma jkunux fuq l-istess linja, pereżempju, fejn l-oriġinaturi tal-prodott jipprovdu inċentivi finanzjarji lid-distributuri jew lill-konsulenti biex ibigħu l-prodotti tagħhom. Ir-riskji ta' ħsara lill-investitur, sew jekk taħt forma ta' telf finanzjarju dirett kif ukoll taħt forma ta' telf ta' opportunitajiet minħabba investimenti mhux adattati, jistgħu jnaqqsu l-kunfidenza tal-konsumatur fil-prodotti ta' investiment mhux professjonali offruti flimkien. Ir-regolazzjoni tal-kxif ta' tagħrif tal-prodott u l-bejgħ ta' prodotti ta' investiment mhux professjonali offruti flimkien Minħabba dawn ir-riskji potenzjali għall-investitur mhux professjonali, ġew introdotti regolamenti fuq livell Ewropew u tal-Istati Membri. F'ċerti każijiet dan iseħħ permezz ta' regolazzjoni tal-prodotti nfushom, pereżempju billi jitnaqqas l-aċċess li għandu l-investitur mhux professjonali għal ċerti tipi ta' prodotti jew billi l-assi li jinvestu fihom il-maniġers tal-investimenti mhux professjonali jkunu ristretti. Filwaqt li dan l-approċċ kien suċċess f'ċerti setturi, huwa diffiċli li jiġi implimentat b'mod effettiv fil-kuntest ta' innovazjoni finanzjarja. Għalhekk, ir-regolaturi ffukaw iktar fuq kif jista' jkun hemm teħid ta' deċizjoni aħjar mill-investitur, billi kkonċentraw fuq regoli f'żewġ setturi: - il-forma u l-kontenut ta' kxif ta' tagħrif ewlieni tal-investitur u tal-materjal kummerċjali assoċjat li huma mogħtija lill-investituri qabel ma jieħdu deċiżjoni ta' investiment. Qed tingħata iktar importanza lis-sommarju tal-kxif ta' tagħrif li jiddeskrivi l-karatteristiċi ewlenin tal-proposta ta' investiment (l-ispejjeż, ir-riżultat u r-riskju mistenni, eċċ.) u li huma mmirati sabiex jintlaħqu l-ħtiġijiet ta' informazzjoni tal-investitur mhux professjonali; - il-kondotta fin-negozju tad-distributuri tal-prodott u l-evitar, il-ġestjoni u l-kxif ta' tagħrif ta' kunflitti ta' interess fil-proċessi tal-bejgħ jew fl-għoti tal-pariri ( regoli tal-bejgħ ). Regoli bħal dawn mhumiex garanzija ta' deċiżjonijiet tajbin ta' investiment. Lanqas ma jistgħu jipproteġu kontra riżultati ħżiena għall-investiment, meta wieħed iqis ir-riskju tas-suq li huwa parti minn bosta prodotti ta' investiment. Madankollu, jistgħu jnaqqsu r-riskju li l-investituri jesperjenzaw riżultati ħżiena li ma kinux ġew avżati dwarhom. Fattur essenzjali li jikkumplimenta dawn ir-regoli huwa l-ħidma kontinwa sabiex jitjieb il-livell ta' edukazzjoni finanzjarja fost l-investituri mhux professjonali fl-Unjoni Ewropea, bħala mezz biex l-investituri l-inqas esperti jkunu mgħammra aħjar għat-teħid ta' deċiżjonijiet finanzjarji. Madankollu, l-edukazzjoni finanzjarja mhijiex alternattiva għal responsabbiltajiet ċari għall-oriġinaturi tal-prodott u l-intermedjarji. 2. Il-qafas legali Ewropew huwa adattat għal dan il-għan? Il-liġi tal-Komunità għandha ħafna dispożizzjonijiet differenti li jmissu mal-istituzzjonijiet minn fejn joriġinaw, jiġu distribwiti u jinbigħu prodotti ta' investiment mhux professjonali offruti flimkien. Ir-regolazzjoni tal-kxif ta' tagħrif obbligatorju u tal-prattiki ta' bejgħ fuq livell Ewropew tintlaħaq permezz ta' taħlita ta' direttivi settorjali fis-setturi tat-titoli ta' sigurtà, tal-assigurazzjoni u tal-fondi; u legiżlazzjoni trasversali mmirata lejn mezzi ta' bejgħ partikulari jew prattiki kummerċjali. Il-parti l-kbira tad-direttivi settorjali għandhom dispożizzjonijiet fuq il-kxif ta' tagħrif li huma supplimentati mid-dispożizzjonijiet tal-leġiżlazzjoni trasversali fejn hu rilevanti. Ir-regolazzjoni tal-bejgħ u tal-pariri hija ddominata minn żewġ partijiet kbar ta' leġiżlazzjoni, id-Direttiva dwar is-Swieq tal-Istrumenti Finanzjarji (MiFID – Markets in Financial Instruments Directive) u d-Direttiva dwar il-Medjazzjoni fl-Assigurazzjoni (IMD – Insurance Mediation Directive). Dawn id-direttivi għandhom regoli, fost oħrajn, dwar il-kondotta fil-kummerċ waqt il-bejgħ, u dwar il-ġestjoni u l-kxif ta' tagħrif tal-kunflitti ta' interess. Kif muri fit-Tabella 1, ir-riżultat huwa 'taħlita regolatorja' frammentata għall-aħħar fil-liġi tal-Komunità. Il-prodotti ta' investiment mhux professjonali offruti flimkien huma suġġetti għal regoli differenti ta' kxif ta' tagħrif fuq il-prodott u l-prattiki ta' bejgħ. Dawn jiddependu mill-forma legali li jkollhom il-prodotti jew mill-mod kif jinbigħu. Barra minn hekk, xi prodotti u mezzi ta' distribuzzjoni mhumiex attwalment indirizzati mil-liġi tal-Komunità. Tabella 1 : Ir-regoli ta' kxif ta' tagħrif u ta' bejgħ fil-liġi tal-Komunità għall-prodotti ta' investiment mhux professjonali offruti flimkien. MiFID (ir-rekwiżiti ta' kxif ta' tagħrif ta' livell għoli japplikaw għall-intermedjarji MiFID meta jkunu qed ibigħu strumenti finanzjarji) | IMD għal uħud mir-rekwiżiti ta' kxif ta' tagħrif tal-prodott | MIFID (ir-rekwiżiti ta' kxif ta' tagħrif ta' livell għoli japplikaw għall-intermedjarji MiFID meta jkunu qed ibigħu strumenti finanzjarji) | Id-Direttiva dwar il-Kummerċ Elettroniku jew id-Direttiva tat-Tqegħid fis-Suq b'Distanza ta' Servizzi Finanzjarji | Regoli ta' bejgħ | MiFID | MiFID | IMD | MiFID | Ebda regola fil-livell tal-UE | Direttiva UCITS | Id-Direttiva dwar il-Kummerċ Elettroniku jew id-Direttiva tat-Tqegħid fis-Suq b'Distanza ta' Servizzi Finanzjarji | Din it-'taħlita regolatorja' hija sors ta' tħassib? Il-qafas regolatorju Ewropej li writna huwa nieqes mill-koerenza u mir-rilevanza għas-suq attwali tal-investimenti mhux professjonali. L-inkonsistenzi u n-nuqqasijiet fid-dispożizzjonijiet settorjali jnaqqsu l-kunfidenza li l-livell ta' protezzjoni tal-investitur huwa għoli biżżejjed fil-prodotti kollha. Hemm ħafna eżempji ta' kxif ta' tagħrif u bejgħ effettiv u li huwa ffukat fuq il-konsumatur u l-ħtiġijiet tiegħu li joffru rakkomandazzjonijiet adatti. Minkejja dan, hemm ħafna episodji ta' telf kawżat mill-għamla u l-kxif ta' tagħrif difettuż tal-prodott jew minn standard inferjuri ta' bejgħ. Prodotti mhux adatti għadhom jiġu mibjugħa ħażin. Għadhom qed jinxtraw prodotti minn investituri mhux professjonali li ma għandhomx l-għarfien meħtieġ tal-karatteristiċi tagħhom. L-ambitu tat-telf tal-investitur huwa diffiċli li tikkwantifikah, anke minħabba li ħafna drabi dan ikun taħt forma ta' telf ta' opportunitajiet. Il-Valutazzjoni tal-Impatt jiġbor fih korp ta' evidenza u ta' opinjoni esperta minn partijiet interessati bħal konsumaturi u r-rappreżentanti tagħhom, regolaturi nazzjonali u prattikanti fis-suq. Dan isostni l-opinjoni li nuqqasijiet regolatorji qed iwasslu għal ħsara importanti għall-investitur. Problemi bir-regoli tal-UE dwar kxif ta' tagħrif ewlieni tal-investitur Hemm inkonsistenzi sinifikanti fil-forma u l-kontenut tas-sommarji ta' kxif ta' tagħrif għal prodotti li huma komparabbli b'mod wiesa'. M'hemm l-ebda approċċ konsistenti sabiex l-investituri mhux professjonali jkollhom l-informazzjoni prinċipali dwar l-ispejjeż finali, ir-riskji u l-frott tal-prodott, u dwar il-kundizzjonijiet marbuta mal-garanziji tal-kapital. F'uħud mill-każijiet, il-konsumaturi iħabbtu wiċċhom ma' informazzjoni li hi teknika wisq, mhix ippreżentata tajjeb jew hi diffiċli biex tifhimha, u b'hekk tinħoloq 'informazzjoni eċċessiva'. F'każijiet oħra, l-obbligazzjonijiet eżistenti ta' kxif ta' tagħrif settorjali ma japplikawx tajjeb għall-prodotti ta' investiment mhux professjonali offruti flimkien, bħal fis-settur tal-assigurazzjoni fejn ir-rekwiżiti obbligatorji ta' kxif ta' tagħrif huma magħmula għall-univers sħiħ ta' prodotti tal-assigurazzjoni, mhux dawk b'funzjonalità ta' investiment. Terġa', f'każijiet oħrajn ir-regoli Ewropej huma kompletament assenti, bħal fid-depożiti fissi strutturati. Dawn l-inkonsistenzi huma ta' xkiel għall-paragun effettiv tal-karatteristiċi ta' tipi differenti ta' prodotti u għalhekk għall-kwalità tat-teħid ta' deċiżjonijiet mill-investitur. L-esperjenza tal-kriżi finanzjarja enfasizzat l-importanza ta' kxif ta' tagħrif effettiv f'dawn is-setturi. Qajmet mistoqsijiet dwar l-għarfien mill-investitur tal-potenzjal għar-riskji ta' ċaqliq 'l isfel tal-prezzijiet u għar-riskji tal-kontroparti li huma inerenti fil-garanziji ta' wħud mill-prodotti. Huwa preċiżament minħabba dawn il-fatturi li l-Kummissjoni Ewropea ipproponiet li tibdel il-Prospektus Simplifikat li hu attwalment meħtieġ għal UCITS ma' kxif ta' tagħrif obbligatorju li hu iqsar, iktar ċar u iktar iffukat fuq l-investitur, id-dokument 'Tagħrif Ewlieni għall-Investitur' (TEI – KII – Key Investor Information). It-TEI qed jiġi żviluppat bl-involviment qawwi tal-partijiet interessati u jinkludi provi rigorużi ta' forom ta' kxif ta' tagħrif ma' investituri mhux professjonali. Dan ix-xogħol jirrappreżenta l-punt ta' riferiment għall-proċess sabiex jiġu żviluppati kxif ta' tagħrif obbligatorji aħjar għas-suq kollu tal-prodotti ta' investiment mhux professjonali offruti flimkien. Dgħufija fir-regolazzjoni tal-prattiki ta' bejgħ Id-dispożizzjonijiet Ewropej fuq il-prattiki ta' bejgħ jippruvaw jiżguraw li d-distributuri jġibu rwieħhom b'mod professjonali u korrett kif ukoll jiffukaw fuq il-ħtiġijiet tal-investitur meta jbigħu jew jirreklamaw il-prodotti; u li l-kunflitti ta' interess jiġu evitati, immaniġġjati sew u/jew mikxufa. Dan huwa kruċjali. Stħarriġ reċenti li sar mal-konsulenti tal-investiment sab li 72% ta' dawk li rrispondew jemmnu li l-modi kif il-kummissjonijet fuq il-bejgħ huma strutturati jistgħu jinfluwenzaw il-prodotti li huma mibjugħa lill-investitur[2]. Madankollu, hemm xi differenzi fid-dixxiplini applikati miż-żewġ partijiet kbar ta' liġi tal-Komunità f'dan is-settur, il-MiFID u l-IMD. Fejn jidħlu l-kunflitti ta' interess, il-MiFID introduċiet reġim sofistikat għall-evitar, għall-ġestjoni u għall-kxif ta' tagħrif ta' kunflitti ta' interess u jinkludi dispożizzjonijiet dettaljati dwar il-pagamenti ta' inċentivi lill-intermedjarji. B'kuntrast ma' dan, l-IMD ma tinkludix kunflitt ta' interess komparabbli jew regoli dwar l-inċentivi. Hi tirrikjedi li l-intermedjarji jgħidu lill-konsumatur jekk hux qed jagħtu l-pariri bbażati fuq analiżi korretta (bl-użu ta' għadd kbir biżżejjed ta' kuntratti ta' assigurazzjoni) jew jekk għandhomx obbligazzjonijiet kontrattwali ma' assigurazzjoni waħda jew iktar. L-esperjenza prattika kemm tal-MiFID kif ukoll tal-IMD hija limitata. Madankollu, il-Kummissjoni Ewropea hija mħassba li l-inkonsistenzi fl-istandards tal-prattiki ta' bejgħ għall-prodotti ta' investiment mhux professjonali offruti flimkien f'dawn iż-żewġ direttivi jżidu l-potenzjal għall-ħsara lill-investitur u għall-arbitraġġ regolatorju. Xi prodotti u mezzi ta' distribuzzjoni mhumiex koperti minn dawn id-direttivi. Bejgħ dirett mill-manifatturi tal-prodott (pereżempju, maniġers tal-fond jew kumpaniji tal-assigurazzjoni) mhumiex suġġetti għall-istess dixxiplini bħall-bejgħ mill-intermedjarji. Barra minn hekk, m'hemm l-ebda regola Ewropea fuq id-distribuzzjoni tad-depożiti fissi strutturati, li mhumiex strumenti finanzjarji kif definiti mill-MiFID. Dawn in-nuqqasijiet jiġġeneraw livell żbilanċjat ta' opportunitajiet. 3. It-tibdil fil-legiżlazzjoni Ewropea se jtejjeb ir-riżultati? Din id-dgħufija hija r-riżultat ta' inkonsistenzi leġiżlattivi fuq livell Ewropew jew hija kawża ta' fatturi oħra bħal infurzar dgħajjef? Jistgħu dawn in-nuqqasijiet fil-liġi tal-Komunità jkunu adegwatament kumpensati permezz ta' azzjoni mill-Istati Membri jew mill-industriji kkonċernati? Uħud mill-Istati Membri diġà rreaġixxew għall-inkonsistenzi u n-nuqqasijiet fil-qafas regolatorju Ewropew billi imponew rekwiżiti addizzjonali dwar il-kxif ta' tagħrif obbligatorju u dwar il-prattiki ta' bejgħ fuq livell nazzjonali. Manifatturi u distributuri f'ħafna setturi wkoll ħadu azzjoni sabiex itejbu d-dokumenti ta' kxif ta' tagħrif u jippromwovu proċessi ta' bejgħ u pariri permezz ta' kodiċijiet ta' kondotta u dikjarazzjonijiet tal-aħjar prattiki. Madankollu, dawn ir-reazzjonijiet huma neċessarjament limitati fl-ambitu ġeografiku tagħhom. Ma jistgħux jiffurmaw reazzjoni koordinata u sistematika għan-nuqqasijiet fil-qafas leġiżlattiv Ewropew. Ir-regolaturi nazzjonali huma mxekkla fit-tentattivi tagħhom sabiex ikun hemm iktar koerenza mill-inkonsistenzi fil-liġi tal-Komunità, partikolarment fejn id-dispożizzjonijiet tal-liġi tal-Komunità ma jippermettux li jiġu adottati miżuri nazzjonali addizzjonali. Dan huwa l-każ anke għal dawk il-prodotti li huma mibjugħa fil-biċċa l-kbira tagħhom fuq bażi lokali. Barra minn hekk, reazzjonijiet nazzjonali li mhumiex koordinati jistgħu jkunu ta' ostaklu għall-funzjonament tas-suq uniku. Għal dawk il-prodotti li għalihom attwalment m'hemm l-ebda dispożizzjoni formali li qed tarmonizza l-kundizzjonijiet għad-distribuzzjoni transkonfinali, regoli tal-UE iktar konsistenti fuq il-kxif ta' tagħrif u l-prattiki ta' bejgħ fuq livell Ewropew jistgħu jeliminaw uħud mill-ostakli għal distribuzzjoni transkonfinali mhux professjonali. Għalhekk il-Kummissjoni Ewropea kkonkludiet li reazzjoni sistematika u koordinata għar-riskji assoċjati mal-qafas regolatorju frammentat għal prodotti ta' investiment mhux professjonali offruti flimkien għandha bżonn it-teħid ta' azzjoni deċiżiva fuq livell Ewropew. Hija meħtieġa koerenza ikbar fl-ambjent regolatorju Ewropew sabiex ikun hemm ambjent regolatorju sigur u sostenibbli fl-Ewropa kollha, u sabiex tikkontribwixxi għall-funzjonament bla problemi tas-suq uniku. 4. X’qed tipproponi l-Kummissjoni Ewropea? Il-Kummissjoni Ewropea temmen li l-frammentazzjoni settorjali attwali għandha tinbidel minn approċċ orizzontali kemm għall-kxif ta' tagħrif obbligatorju kif ukoll għall-prattiki ta' bejgħ . Dan l-approċċ se jippromwovi riżultati konsistenti tkun xi tkun il-forma legali tal-prodott jew il-mezz ta' distribuzzjoni użat, u jista' jiġi estiż għal innovazzjoni kontinwa fis-suq mhux professjonali. Approċċ ibbażat fuq il-modifikazzjoni ta' leġiżlazzjoni settorjali eżistenti u l-introduzzjoni ta' leġiżlazzjoni ġdida f'setturi fejn attwalment ma teżistix jidher li jkun ta' inqas tfixkil mir-rekwiżiti eżistenti. Madankollu, dan ikun inqas effettiv fl-għoti ta' approċċ konsistenti u koerenti u jipperpetwa r-riskju ta' kopertura inkompleta u antikwata li tkun teħtieġ iktar interventi iktar 'il quddiem. Il-miżuri orizzontali ma jeskludux l-ambitu għal xi adattament ta' rekwiżiti regolatorji sabiex jirriflettu għanijiet differenti fil-karatterstiċi tal-prodotti. Il-miżuri orizzontali, taħt il-forma ta' leġiżlazzjoni Lamfalussy, jistgħu jgħaqqdu l-prinċipji uniformi u r-rekwiżiti l-iktar meħtieġa għall-prodotti jew l-atturi kollha rilevanti, filwaqt li jippermettu li l-kontenut u l-forma dettaljati tar-rekwiżiti jiġu adattati għall-ispeċifikazzjonijiet ta' prodotti differenti. X'forma għandu approċċ orizzontali? It-taqsima li ġejja tistabbilixxi l-approċċ intenzjonat biex jiżviluppa regoli orizzontali kemm għall-produzzjoni ta' kxif ta' tagħrif ewlieni mill-manifatturi ta' prodotti ta' investiment mhux professjonali offruti flimkien, kif ukoll għall-bejgħ ta' dawn il-prodotti minn intermedjarji jew kwalunkwe distributur ieħor inkluż l-oriġinatur tal-prodott. Huma maħsuba inizjattivi leġiżlattivi separati għal dawn iż-żewġ oqsma ta' azzjoni – prinċipalment minħabba li huma involuti entitajiet differenti fil-bejgħ u fl-oriġini tal-prodott. Dawn l-istrumenti separati effettivament ikollhom bżonn li jikkumbinaw tajjeb ma' xulxin. Kxif ta' tagħrif ewlieni tal-investitur pprovdut mill-oriġinaturi tal-prodott Approċċ orizzontali f'dan is-settur jinvolvi l-iżvilupp ta' strument ġdid, il-bidla jew l-integrazzjoni ta' dispożizzjonijiet rilevanti ta' regoli settorjali eżistenti u l-estensjoni tagħhom għal prodotti fejn attwalment ma tapplika l-ebda regola. L-elementi ewlenin ta' strument orizzontali dwar prodott miġbur huma deskritti hawn taħt. Kaxxa 2: Kxif ta' tagħrif ewlieni tal-investitur Għanijiet: L-għan ikun li jintlaħaq l-ikbar grad possibbli ta' armonizazzjoni u standardizzazzjoni ta' kxif ta' tagħrif ewlieni mhux professjonali sabiex ikun jista' jsir paragun bejn il-prodotti, għalkemm bi ftit adattament ta' regoli dettaljati għall-karatteristiċi speċifiċi tal-prodotti. Ambitu L-istrument orizzontali ġdid ikun applikabbli għall-manifatturi kollha ta' prodotti ta' investiment mhux professjonali offruti flimkien. Dan ikun irrispettivament jekk il-prodott hux prodott ieħor manifatturat mill-ġdid jew jekk hux qed jiġi użat l-ippakkjar tal-prodott. Il-prodotti li jaqgħu taħt dak l-ambitu jkunu dawk li jissodisfaw id-definizzjoni ta' prodott ta' investiment mhux professjonali offrut bħala pakkett, kif imsemmi b'mod proviżorju fit-Taqsima 1. Prinċipji li fuqhom se jkun imfassal il-kxif ta' tagħrif ewlieni tal-investitur Il-kxif ta' tagħrif tal-prodotti għandu jkun korrett, ċar u mhux qarrieqi. Għandu jkun b'mod li jinftiehem mill-investituri li għalihom huwa mmirat, li ħafna drabi għandhom ftit jew l-ebda esperjenza ta' investiment. Għandu jiġbor fih l-informazzjoni meħtieġa sabiex wieħed jista' jieħu deċiżjoni ta' investiment infurmata (eż. ikopri l-eżekuzzjoni u r-riskji, it-tariffi, il-garanziji u kif jaħdem il-prodott, pereżempju l-eżistenza ta' dati fissi ta' maturazzjoni). Kemm jista' jkun possibbli, għandu jkun magħmul b'mod standardizzat li jippromwovi l-paragun bejn il-prodotti. Irid ikun preżentat f'format li hu adattat għal investitur mhux professjonali: għandu jkun qasir u sempliċi (imma jiġbor fih l-informazzjoni prinċipali kollha), u jkun ġie ppruvat b'mod estensiv biex jiġi żgurat li jaħdem kif intenzjonat. Il-kxif ta' tagħrif għandu jkun mogħti lill-investitur fi żmien adegwat sabiex ikun jista' jinfluwenza d-deċiżjoni jekk jinxtarax l-investiment jew le. Dawk kollha li jbigħu prodotti ta' investiment mhux professjonali offruti flimkien għandhom jipprovdu lill-investitur il-kxif ta' tagħrif obbligatorju magħmul mill-manifattur tal-prodott. Dan l-obbligu għandu japplika kemm għall-intermedjarji kif ukoll għall-manifatturi li jbigħu l-prodotti tagħhom stess; u irrispettivament minn jekk servizz ta' konsulenza hux offrut flimkien mal-eżekuzzjoni tal-bejgħ. Kull komunikazzjoni kummerċjali assoċjata għandha tkun korretta, ċara u ma tqarraqx, u għandha tkun distinta b'mod ċar mill-kxif ta' tagħrif obbligatorju filwaqt li tkun kompletament konsistenti miegħu. | - Il-ħidma reċenti fuq l-iżvilupp ta' TEI għal UCITS pprovdiet punt ta’ riferiment ċar għall-istandard ta' kxif ta' tagħrif obbligatorju li qed jiġi mmirat għalih f'prodotti ta' investiment mhux professjonali offruti flimkien oħra, għalkemm dan il-kxif ta' tagħrif ikollu bżonn jiġi aġġustat sabiex jirrifletti l-karatteristiċi partikolari u l-forom legali ta' dawn il-prodotti. Xogħol ieħor mill-Kummissjoni, bħal fuq 'Skeda ta' Informazzjoni dwar Standard Ewropew dwar il-Kreditu lill-Konsumatur' kif maħsub mid-Direttiva dwar Kreditu għall-Konsumatur, jista' jipprovdi lezzjonijiet dwar il-valur ta' informazzjoni standardizzata ta' qabel il-kuntratt għall-konsumaturi. Il-bejgħ ta' prodotti ta' investiment mhux professjonali offruti flimkien minn intermedjarji u distributuri oħra Il-Kummissjoni Ewropea tikkunsidra li l-aħjar approċċ hu li jiġu applikati l-istess rekwiżiti leġiżlattivi fil-bejgħ kollu ta' prodotti ta' investiment mhux professjonali offruti flimkien, irrispettivament mill-mezz ta' distribuzzjoni użat. Id-dispożizzjonijiet MiFID dwar il-kondotta fin-negozju u l-kunflitti ta' interess joffru punt ta’ riferiment ċar għal rekwiżiti bħal dawn. L-estensjoni ta' dawn il-miżuri għall-prodotti ta' investiment mhux professjonali offruti flimkien tista' ssir billi jiġi estiż l-ambitu tad-dispożizzjonijiet rilevanti MiFID sabiex ikunu japplikaw għall-entitajiet kollha li jbigħu l-prodotti rilevanti. L-elementi ewlenin ta' approċċ orizzontali fil-prattiki ta' bejgħ ikunu kif ġej: Kaxxa 3: Approċċ orizzontali għar-regolazzjoni ta' prattiki ta' bejgħ Ambitu Dispożizzjonijiet konsistenti tal-kondotta fin-negozju, inċentivi u kunflitt ta' interess, bl-MiFID bħala punt ta' referenza, għandhom ikunu applikati għal dawk kollha li jbigħu prodotti ta' investiment mhux professjonali offruti flimkien, irrispettivament minn jekk l-entità hijiex intermedjarja jew il-manifatturi tal-prodott innifishom. Jista' jkun hemm il-ħtieġa li r-rekwiżiti dettaljati jieħdu in konsiderazzjoni s-servizz li qed jiġi offrut (pariri, trażmissjoni ta' ordnijiet). Prinċipji Il-prattiki ta' bejgħ għandhom ikunu ffukati fuq it-trattament korrett tal-investitur. Meta investitur jirċievi parir fuq l-investiment, il-konsulent għandu jieħu l-passi meħtieġa sabiex jiżgura li l-prodotti mibjugħa jaqblu mal-profil u l-ħtiġijiet tal-investitur, u li l-investitur jifhem in-natura tas-servizz li qed jipprovdilu l-konsulent. Jekk il-prodott jinbiegħ mingħajr pariri bħal dawn, il-limiti tas-servizz mogħti u r-riskji għall-investitur għandhom ikunu ikkomunikati b'mod ċar. F'ċerti ċirkustanzi jkun għad hemm bżonn li ssir valutazzjoni ta' kemm il-prodott huwa adegwat għall-ħtiġijiet tal-investituri. Il-kunflitti ta' interess ma għandhomx jolqtu ħażin l-investituri, kemm jekk il-bejgħ isir wara li jingħataw pariri kif ukoll jekk ma jingħatawx pariri. Dawn għandhom jiġu evitati fejn possibbli, jew identifikati, immaniġġjati u żvelati b'mod li l-investituri jistgħu jifhmu. L-investituri għandhom jirċievu informazzjoni ċara u effettiva tal-kundizzjonijiet ta' rimunerazzjoni u l-ħlasijiet, kummissjonijiet jew tariffi kollha mħallsa, f'forma li huma jistgħu jużaw, kemm jekk il-bejgħ isir wara li jingħataw pariri kif ukoll jekk ma jingħatawx pariri. Dawk li jkunu qed jivvalutaw l-addattabbiltà tal-prodotti għandhom jifhmu totalment dawk il-prodotti u l-karatteristiċi tagħhom. | - X'inhuma l-isfidi ewlenin fl-għoti ta' approċċ orizzontali? Filwaqt li l-kunċett ġenerali ta' prodotti ta' investiment mhux professjonali offruti flimkien huwa relattivament ċar, hemm bżonn ta' definizzjoni ġenerali li hi preċiża biżżejjed sabiex jiġu evitati inċertezzi u arbitraġġ legali. Din id-definizzjoni ġenerali għandha tkun supplimentata mid-deżinjazzjoni ċara tal-prodotti li jaqgħu f'dan l-ambitu. Il-Kummissjoni Ewropea tirrikonoxxi l-isfida li dan jirrappreżenta. Madankollu, il-Kummissjoni Ewropea ma tqisx dawn il-problemi ta' definizzjoni bħala problemi li ma jistgħux jingħelbu. Bħala segwitu għal din il-Komunikazzjoni, se tiġi żviluppata definizzjoni ġenerika li se tkun supplimentata minn ''lista bajda" ta' prodotti li jaqgħu taħt jew barra l-ambitu. It-tieni sfida prinċipali se tkun l-artikolazzjoni tal-istrument(i) ġdid/ġodda li għalih(om) diġà teżisti leġiżlazzjoni settorjali. Il-miżuri orizzontali ġodda għandhom effettivament iħassru u jibdlu l-miżuri eżistenti rilevanti sabiex tiġi evitata l-impożizzjoni ta' rekwiżiti li jidħlu f'xulxin. Se jkun hemm ukoll sfidi sinifikanti fl-iżvilupp ta' proposti dettaljati dwar kxif ta' tagħrif, pereżempju għal kxif ta' tagħrif konsistenti ta' ħlas tal-prodott, tar-riskji u tar-riżultati potenzjali fejn il-prodotti involuti jistgħu jvarjaw b'mod sinifikanti fil-mod kif joperaw. L-esperjenza fl-iżvilupp ta' kxif ta' tagħrif aħjar għal UCITS turi li dan jinvolvi xogħol tekniku u ppruvar ta' proposti mal-investituri f'ammonti konsiderevoli u dettaljati. L-inkwadratura ta' regolamenti aħjar waħidha mhijiex biżżejjed bħala kundizzjoni sabiex jintlaħqu r-riżultati identifikati hawnhekk. Il-kooperazzjoni effettiva bejn l-awtoritajiet nazzjonali ta' sorveljanza u s-superviżjoni konsistenti u effettiva tar-rekwiżiti għandhom ikunu essenzjali. Huwa meħtieġ ukoll iffukkar qawwi mill-industrija fuq il-ħtiġijiet tal-investituri u fuq it-titjib fil-kapaċitajiet finanzjarji tal-investitur mhux professjonali sabiex wieħed ikompli jibni fuq it-titjib fir-regolamenti. 5. Konklużjoni Wara l-kriżi finanzjarja jridu jiġu stabbiliti s-sisien għall-ingaġġ mill-ġdid fil-futur tal-investitur mal-prodotti ta' investiment mhux professjonali offruti flimkien: in-nies se jibqgħu jkollhom bżonn ifaddlu u jinvestu, u se jkomplu jeħtieġu prodotti siguri u li huma ġestiti sew li huma jistgħu jifhmu u li huma akkumpanjati minn kxif ta' tagħrif effettiv u li huma mibjugħa lilhom b'mod korrett. Il-Kummissjoni Ewropea tagħraf li l-prodotti ta' investiment mhux professjonali offruti flimkien jaqdu funzjoni sinifikattiva kemm bħala mezz ta' firxa ta' investiment effettiv għas-suq mhux professjonali, kif ukoll fil-promozzjoni ta' swieq effettivi tal-kapital. F'dan il-kuntest, il-manifatturi tal-prodott u l-intermedjarji għandhom rwoli essenzjali fil-bini ta' swieq mhux professjonali effettivi u effikaċi, billi jlaqqgħu investituri potenzjali ma' investimenti li jaqdu l-bżonnijiet tagħhom. Naturalment, il-manifatturi tal-prodott u l-intermedjarji għandhom jiġu mħallsa għal dan ir-rwol. Il-Kummissjoni Ewropea temmen li ma jistax jiġi stabbilit ambjent regolatorju sostenibbli u sodisfaċenti għall-bejgħ u l-kxif ta' tagħrif ta' prodotti ta' investiment mhux professjonali offruti flimkien sakemm ma jiġux solvuti d-differenzi fil-fond li ġejjin mill-leġiżlazzjoni Ewropea. Hemm sfidi sinifikanti għall-iżvilupp ta' dan l-approċċ, inkluż għas-superviżuri fl-infurzar u l-industrija li trid tinkorpora r-rekwiżiti ġodda. Għandha tingħata attenzjoni kbira sabiex jitnaqqsu kemm jista' jkun l-ispejjeż tal-impatti. Approċċ orizzontali trasversali jimplika wkoll bżonn għall-koordinazjoni u djalogu addizzjonali konsiderevoli bejn superviżuri settorjali eżistenti sabiex jiġu żgurati interpretazzjoni konsistenti u rabta effettiva mal-industriji rispettivi tagħhom. Il-passi li jmiss Il-Kummissjoni Ewropea issa se tibda taħdem fuq proposti dettaljati lejn approċċ leġiżlattiv kif spjegat f'din il-Komunikazzjoni. Dan se jinvolvi: - Il-ġabra ta' kontribut tekniku sabiex jgħin fil-preparazzjoni ta' dawn il-miżuri mill-kumitati tal-awtoritajiet tal-Istati Membri, il-kumitati tekniċi u l-gruppi l-oħra tal-partijiet interessati; - Il-bidu ta' studji sabiex jinfurmaw il-preparazzjoni ta' miżuri leġiżlattivi u iktar valutazzjoni tal-impatt; - Il-pubblikazzjoni, sal-aħħar tal-2009, tal-ewwel tifsila tal-forma u tal-kontenut possibbli tal-miżuri deskritti hawn fuq. Dan id-dokument għandu jservi ta' oġġett ta' konsultazzjoni mal-partijiet interessati. [1] Se tkun meħtieġa analiżi ulterjuri sabiex tkun żgurata l-applikazzjoni preċiża tar-rekwiżiti li tiddependi mill-forma tal-prodotti strutturati, peress li huwa possibbli li f'xi ċirkustanzi jistgħu japplikaw rekwiżiti eżistenti. [2] Stħarriġ tal-Membri tal-Unjoni Ewropea mill-Istitut CFA dwar il-Kumpens Eżekuttiv u l-Prodotti ta' Investiment Mhux Professjonali, Jannar 2009.